หักลดหย่อนและยกเว้นภาษี (จบ)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

...สมชาย ชูเกตุ
การยกเว้นภาษีมีหลากหลายรายการด้วยกัน มีรายการยกเว้นภาษีที่ผู้ใช้สิทธิต้องแสดงหรือระบุในแบบแสดงรายการภาษีหรือใบแนบฯ สรุปได้ดังนี้ 
ยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพผู้มีเงินได้ฯ จะได้รับยกเว้นภาษีเท่ากับค่าซื้อหน่วยลงทุนในกองทุนรวมเพื่อการเลี้ยงชีพ แต่ยกเว้นได้ไม่เกิน 500,000 บาท และต้องไม่เกิน 15% ของเงินได้พึงประเมิน ผู้มีเงินได้ต้องถือหน่วยลงทุนไม่น้อยกว่า 5 ปี นับตั้งแต่วันซื้อหน่วยลงทุนครั้งแรกและไถ่ถอนหน่วยลงทุนนั้นเมื่อผู้มีเงินได้มีอายุไม่ต่ำกว่า 55 ปีบริบูรณ์ 
หากผู้มีเงินได้ฯ ได้จ่ายเงินสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชนด้วยแล้ว การยกเว้นภาษีเมื่อรวมกับเงินสะสมที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ฯ รวมกันแล้วต้องไม่เกิน 500,000 บาทต่อปีภาษี
การนำค่าซื้อหน่วยลงทุนฯ มากรอกในแบบแสดงรายการภาษีให้กรอกในช่องรายการลดหย่อนและยกเว้นหลังจากหักค่าใช้จ่าย 
ยกเว้นภาษีค่าซื้อหน่วยลงทุนในกองทุนรวมหุ้นระยะยาว ผู้มีเงินได้ฯ จะได้รับยกเว้นภาษีเท่ากับค่าซื้อหน่วยลงทุนในกองทุนรวมหุ้นระยะยาว แต่ยกเว้นได้ไม่เกิน 500,000 บาทต่อปีภาษี และต้องไม่เกิน 15% ของเงินได้พึงประเมิน ผู้มีเงินได้ฯ ต้องเป็นบุคคลธรรมดา (ไม่รวมห้างหุ้นส่วนสามัญหรือคณะบุคคลที่มิใช่นิติบุคคลและกองมรดกที่ยังไม่ได้แบ่ง) การนำค่าซื้อหน่วยลงทุนฯ มากรอกในแบบแสดงรายการภาษี ให้กรอกในช่องรายการลดหย่อนและยกเว้นหลังจากหักค่าใช้จ่าย 
ยกเว้นภาษีเงินสะสมกองทุนบำเหน็จบำนาญข้าราชการ สมาชิกของกองทุนฯ จะได้รับยกเว้นภาษีเท่ากับเงินสะสมที่จ่ายเข้ากองทุนบำเหน็จบำนาญข้าราชการ แต่ยกเว้นได้ไม่เกิน 500,000 บาทต่อปีภาษี การนำเงินสะสมฯ มากรอกในแบบแสดงรายการภาษี ให้กรอกในช่องรายการเงินได้ที่ได้รับยกเว้น 
ยกเว้นภาษีเงินสะสมกองทุนสงเคราะห์ตามกฎหมายว่าด้วยโรงเรียนเอกชน ผู้มีเงินได้ฯ จะได้รับยกเว้นภาษีเท่ากับเงินสะสมที่จ่ายเข้ากองทุนสงเคราะห์ฯ แต่ยกเว้นได้ไม่เกิน 500,000 บาทต่อปีภาษี การนำเงินสะสมฯ มากรอกในแบบแสดงรายการภาษี ให้กรอกในช่องรายการเงินได้ที่ได้รับยกเว้น 
ยกเว้นภาษีผู้มีเงินได้ซึ่งเป็นผู้อยู่ในประเทศไทยและมีอายุไม่ต่ำกว่า 65 ปีบริบูรณ์ ผู้มีเงินได้ฯ จะได้รับยกเว้นภาษีเท่ากับเงินได้ฯที่ตนเองได้รับ แต่ไม่เกิน 190,000 บาทในปีภาษีนั้น ผู้มีเงินได้ฯที่ใช้สิทธิยกเว้นภาษี หากยื่นแบบ ภ.ง.ด. 91 ให้นำมากรอกในช่องรายการเงินได้ที่ได้รับยกเว้น หากยื่นแบบ ภ.ง.ด. 90 การใช้สิทธิให้นำมากรอกในใบแสดงสิทธิผู้มีอายุตั้งแต่ 65 ปีขึ้นไปที่ได้รับยกเว้นภาษี ซึ่งเป็นใบแนบแบบ ภ.ง.ด. 90 สำหรับปีภาษี 2552 ผู้มีเงินได้ฯ ที่ใช้สิทธิต้องเป็นผู้ที่เกิดตั้งแต่ปี พ.ศ. 2487 ลงไป 
ยกเว้นภาษีเงินค่าชดเชยที่ได้รับตามกฎหมายแรงงาน ผู้มีเงินได้ฯ ที่ออกจากงานโดยไม่สมัครใจ เงินชดเชยที่ได้รับจะได้รับการยกเว้นภาษีเท่ากับค่าจ้างหรือเงินเดือนค่าจ้างของการทำงาน 300วันสุดท้ายก่อนออกจากงาน แต่ไม่เกิน 300,000 บาท กรณีที่ผู้มีเงินได้นำเงินค่าชดเชยมารวมคำนวณในแบบแสดงรายการภาษี การใช้สิทธิยกเว้นภาษีให้นำมากรอกในรายการเงินได้ที่ได้รับยกเว้นในแบบแสดงรายการภาษี 
ยกเว้นภาษีเพื่อสนับสนุนการศึกษา ผู้มีเงินได้ฯ จะได้รับยกเว้นภาษีเป็นจำนวน 2 เท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกิน 10% ของเงินได้พึงประเมินทั้งนี้ ให้กรอกรายการค่าใช้จ่ายเพื่อสนับสนุนการศึกษาในแบบแสดงรายการภาษีในช่องของการคำนวณภาษี 
ผู้มีเงินได้ที่จะยื่นแบบเสียภาษีเงินได้บุคคลธรรมดาปีภาษี 2552 หากสงสัย ศึกษาข้อมูลได้ที่ www.rd.go.th หรือสอบถามได้ที่หน่วยงานของกรมสรรพากร สวัสดีครับ